รายงานคณะกรรมการตรวจสอบ ประจำปี 2554

เรียน ท่านผู้ถือหุ้น

คณะกรรมการตรวจสอบของบริษัท เอเชี่ยน พร็อพเพอร์ตี้ ดีเวลลอปเม้นท์ จำกัด (มหาชน)
ประกอบด้วยกรรมการอิสระ 3 ท่าน ซึ่งเป็นผู้มีประสบการณ์ในด้านการบริหารจัดการ บัญชี การเงิน
การกำกับดูแลกิจการและการบริหารความเสี่ยง ได้แก่ นายพันธ์พร ทัพพะรังสี
เป็นประธานคณะกรรมการตรวจสอบ นายนนท์จิตร ตุลยานนท์ และนายโกศล สุริยาพร
เป็นกรรมการตรวจสอบ

ในรอบปีบัญชี 2554 คณะกรรมการตรวจสอบได้ปฏิบัติหน้าที่อย่างเป็นอิสระ
โดยได้ประชุมร่วมกับฝ่ายบริหาร ผู้สอบบัญชี และผู้ตรวจสอบภายในตามวาระที่เกี่ยวข้อง
เป็นจำนวนทั้งสิ้น 4 ครั้ง
การเข้าร่วมประชุมของกรรมการตรวจสอบแต่ละท่านจะปรากฎอยู่ในตารางแสดงจำนวนครั้งการเข้าร่วมประชุมในส่วนการกำกับดูแลกิจการ

การปฏิบัติงานของคณะกรรมการตรวจสอบมีสาระสำคัญ สรุปได้ดังนี้

1.  การสอบทานการรายงานทางการเงิน

    -   คณะกรรมการตรวจสอบได้พิจารณาสอบทานงบการเงินและงบการเงินรวมของบริษัทประจำรายไตรมาสและงบการเงินประจำปีร่วมกับฝ่ายบริหารและผู้สอบบัญชี
        ก่อนนำเสนอต่อคณะกรรมการบริษัท

    -   ประชุมเป็นการเฉพาะกับผู้สอบบัญชี และ/หรือ ผู้ตรวจสอบภายใน
        โดยไม่มีฝ่ายบริหารร่วมประชุมด้วย

สำหรับรายงานทางการเงินของบริษัทสำหรับรอบปีบัญชี 2554
คณะกรรมการตรวจสอบเห็นว่ารายงานทางการเงินของบริษัทได้จัดทำขึ้นอย่างถูกต้องเป็นไปตามหลักการบัญชีที่รับรองโดยทั่วไป
มีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน
และมีข้อมูลซึ่งจะเป็นประโยชน์ต่อผู้ถือหุ้นและนักลงทุน

2.  การสอบทานความเพียงพอและเหมาะสมของระบบการควบคุมภายใน

คณะกรรมการตรวจสอบได้จัดให้มีการว่าจ้างบริษัท พีแอนด์แอล อินเทอร์นอล ออดิท จำกัด (P&L)
ซึ่งเป็นบริษัทที่ให้บริการด้านการตรวจสอบภายใน โดยที่ P&L ไม่มีส่วนได้เสียใดๆกับบริษัท
เพื่อให้การตรวจสอบภายในเป็นไปอย่างมีประสิทธิภาพและประสิทธิผล
คณะกรรมการตรวจสอบจะเป็นผู้พิจารณาแผนการตรวจสอบภายในประจำปี
รายงานผลการตรวจสอบภายในติดตามผลการตรวจสอบภายในกับฝ่ายบริหารอย่างต่อเนื่อง
พร้อมทั้งให้คำแนะนำและแนวทางการตรวจสอบภายใน

จากรายงานการตรวจสอบภายในของบริษัทและบริษัทย่อย
คณะกรรมการตรวจสอบเห็นว่าระบบควบคุมภายในของบริษัทและบริษัทย่อยมีความเหมาะสมและเพียงพอ

3.  ความเหมาะสมของผู้สอบบัญชีของบริษัท

คณะกรรมการตรวจสอบได้สังเกตุการณ์การปฏิบัติงานของผู้สอบบัญชีจากบริษัท สำนักงาน เอินส์ท
แอนด์ ยัง จำกัด โดย นางสาวกมลทิพย์ เลิศวิทย์วรเทพ ผู้สอบบัญชีรับอนุญาตเลขที่ 4377
ซึ่งได้รับอนุมัติให้เป็นผู้สอบบัญชีของบริษัทในการประชุมใหญ่สามัญผู้ถือหุ้นของบริษัทครั้งที่ผ่านมา

คณะกรรมการตรวจสอบมีความเห็นว่าเป็นผู้สอบบัญชีมีความเป็นอิสระ เชี่ยวชาญในวิชาชีพ
มีประสบการณ์เหมาะสม ปฏิบัติงานได้ผลเป็นอย่างดี
และเป็นผู้สอบบัญชีที่ได้รับอนุมัติจากคณะกรรมการกำกับหลักทรัพย์และตลาดหลักทรัพย์

4.  รายการที่เกี่ยวโยงหรือรายการที่อาจมีความขัดแย้งทางผลประโยชน์

คณะกรรมการตรวจสอบได้พิจารณาการเปิดเผยข้อมูลของบริษัทในกรณีที่เกิดรายการเกี่ยวโยง
หรือรายการที่อาจมีความขัดแย้งทางผลประโยชน์ให้มีความถูกต้องและครบถ้วน

คณะกรรมการตรวจสอบมีความเห็นว่าการเปิดเผยข้อมูลของบริษัทมีความเพียงพอและเป็นไปตามเงื่อนไขหลักเกณฑ์ของตลาดหลักทรัพย์แห่งประเทศไทย
และ ก.ล.ต.

5.  การกำกับดูแลกิจการที่ดี

คณะกรรมการตรวจสอบตรวจสอบและสนับสนุนให้บริษัทมีการกำกับดูแลกิจการที่ดี
และปฏิบัติตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
และกฎหมายที่เกี่ยวข้องกับธุรกิจของบริษัท อย่างเคร่งครัด

ในรอบปีบัญชี 2554 คณะกรรมการตรวจสอบ ผู้ตรวจสอบภายใน ผู้สอบบัญชี
และฝ่ายบริหารได้พิจารณาและดูแลแนวทางการดำเนินงานของบริษัทให้เป็นไปตามหลักการกำกับดูแลกิจการที่ดี
และกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
และกฎหมายที่เกี่ยวข้องกับธุรกิจของบริษัท
และมีการริเริ่มวางแนวทางการปฏิบัติให้เป็นลายลักษณ์อักษร ตรวจสอบได้
และสามารถปรับปรุงแก้ไข
เพื่อพัฒนาแนวทางการดำเนินการของคณะกรรมการตรวจสอบให้มีความทันสมัย
ทันต่อกฎเกณฑ์ที่เกี่ยวข้องมากที่สุด

คณะกรรมการตรวจสอบ

  ------------------------- -- -------------------- -- --------------------
                                                       

  (นายพันธ์พร ทัพพะรังสี)           (นายนนท์จิตร ตุลยานนท์)     (นายโกศล สุริยาพร)

  ประธานคณะกรรมการตรวจสอบ      กรรมการตรวจสอบ          กรรมการตรวจสอบ
  ------------------------- -- -------------------- -- --------------------